
Omistuskirjoitus


Maailma on kova, sen joutuu moni yrittäjäksi ryhtynyt kokemaan. Sosiaaliturva ei käytännössä koske sinua. Ryhtyessäsi yrittäjäksi menetät lähes kaiken sen turvan, mitä tavallinen palkannauttia saa. Olet käytännössä vain maksajan roolissa. Yrittäjällä ei ole erivapauksia, vaikka ilman yrittäjää, joka ottaa henkilökohtaisen riskin ja työllistää muita, ei olisi kenelläkään töitä.


Yrittäjä oli vuonna 1985 väliinputoaja. Perustimme yrityksen kaverin kanssa 50/50 osuuksin ja kun yhtiökumppani uhkasi konkurssihakemuksella, niin kysyin yrittäjäliitolta, miten saisin työttömyystuen, jos näin kävisi. Vastaus oli, et saa tukea, koska sinulla ei ole ollut yli 50 % osakkeista, et ole yrittäjä. Soitin insinööriliiton kassaan ja kysyin, mikä olisi tilanne heidän kanssansa ja vastaus oli, et saa tukea, koska 50 % osuudella olet yrittäjä. Silloin erosin Insinööriliitosta. Oli siis vain uskottava ja jatkettava.


Tämän kirjan omistan edesmenneelle isälleni, jonka usko minuun mahdollisti yritystoiminnan jatkamisen konkurssin vaihtoehtona. Pauli antoi minulle taloudellisen tuen tilanteessa, jossa se ei ollut varmaankaan hänellekään helppoa. Minä pystyin maksamaan kaiken tuen hänelle takaisin ruhtinaallisesti, korkojen kera. Hän oli ylpeä ollessaan perheyrityksen osakas ja nautti siitä.


Ilman Paulia moni asia olisi mennyt toisin. Hän toi mukanaan koko uransa aikana hankitun osaamisensa ja suhteet. Paulia arvostivat työntekijämme hänen aina positiivisen, rehellisen, rauhallisen käytöksensä sekä käytännön kokemuksensa vuoksi.


Kiitos Pauli, olit hyvä isä, paras työkaverini ja luotit minuun.

Helsingistä Hollolaan ja maailmalle


Tositarinoita nuoren yrittäjän alkutaipaleelta, kun näin nälkää ja olin oikeuden päätöksellä varaton.


Vain usko parempaan tulevaisuuteen, omiin kykyihin ja usein täydellinen tietämättömyys vei monien vaikeuksien läpi.


Yritys menestyi ja sai huomiota.


Sijoittajat kiinnostuivat.









Tekemiäni keksintöjä ja rakentamiani härveleitä lapsuus ja nuoruusaikana 2–22-vuotiaana


- Keksin itseni olevan olemassa ja keksin myös laittaa tapahtuman muistiin aikuisuutta varten


- Keksin tavan opetella ajamaan polkupyörällä laskemalla sillä mäkeä alas yhä pidemmälle


- Keksin tyrkkimisautoon mäkijarrun, joka esti sen taaksepäin valumisen ylämäessä


- Keksin tehdä muovipussista, ompelulangasta ja tinasotilaasta laskuvarjomiehen, jonka pystyi heittämään korkealle ja varjo avautui ja ukko liiteli maahan.


- Rakensin itsesuunnittelemani, palsasta leikatun, umpikoppaisen kuminauhakäyttöisen lentokoneen, joka nousi itse ilmaan maasta.


- Keksin ja rakensin kaksisuksisen ohjattavan mäkikelkan


- Suunnittelin ja rakensin 1,2 m siivillä ja suksilla varustetun palsalentokoneen.


- Vuolin sähköperämoottoria varten ohuen tasaperäisen puuveneen ja se kulki nopeasti patterin ja perämoottorin voimalla.


- Rakensin sähkömoottorin, joka pyöri 4,5V paristolla ja asensin sen hydrokopterin potkuria pyörittämään tasapohjaveneeseen. Hydro kulki kesällä ja talvella.


- Rakensin periskoopin


- Rakensin leijan


- Rakensin neulanreikäkameran ja kuvasin sillä


- Rakensin puujalat


- Rakensin huoneeseeni tietokoneohjauksen, VIC20 tietokoneella; TV, Radio, Valot, Herätys, Discovalot. Kaikki toimivat VIC ohjauksella 5V relekeskuksen kautta ohjaten 220V/5A viittä eri piiriä.


- Keksin ja rakensin autoon 1 m:n tarkkuudella toimivan, painonapista nollattavan trippimittarin isolla näytöllä.


- Keksin ja rakensin suunnistus- ja tarkkuusajojen laskurin, joka laski auton ihanneajan, näyttäen sen reaaliajassa annettujen ajonopeuksien mukaan korjattu mittarivirhe huomioiden. Tätä aikaa verrattiin oikeaan kellonaikaan, josta sai tiedon, onko edellä vai jäljessä ihanneaikaa.


- Keksin ja rakensin alapuolelta valaistun kartturin pöydän, johon sai kartat ja reittipiirrokset kiinnitettyä kilpailun ajaksi.


- Keksin ja rakensin autosuunnistukseen kuskille valopaneelin, jossa kolme eriväristä valoa kertoi, ollaanko ajasta edellä vai jäljessä tai +- 10 s sisällä ihanne ajassa.


- Keksin ja rakensin patterikäyttöisen pyörivällä hiomakivellä varustetun kynsienhoitolaitteen.


- Ideoin ja suunnittelin tekniikan 10kW/12 m/s vaakaakseliseen tuulivoimalaan, joka pyöritti maan alla olevassa säiliössä nestejarrua lämmittäen nestettä, josta lämpö sitten siirrettiin lämpövarastoon toisella lämmönvaihtimella.









Ideachip Oy Insinööritoimisto


Olimme perustamassa uutta yritystä. Mietimme Pekkalan Jarmon kanssa eri yritysmuotoja ja päädyimme osakeyhtiöön. Meitä olisi kaksi osakasta 50/50 osuuksilla. Minä olisin hallituksen puheenjohtaja ja Jarmo Pekkala olisi hallituksen jäsen.


Laadimme yhtiöjärjestyksen ja täytin perustamispaperit käyttäen Erika kirjoituskoneeni papereiden välissä kalkeerauspaperia, kopioita varten. Kun kaikki paperit olivat valmiit, niin yrityksen perustamiskokous pidettiin ja allekirjoitus tapahtui Esplanadin puistossa Kappelin kahvilassa 21.12.1985, mutta asiakirjoissa näkyy päiväys 21.1.1986.


Syynä päiväyseroon on tietämättömyytemme liiketoiminnan aloituksen kiekuroista. Kun aloitimme toiminnan tammikuussa Hollolassa, niin emme tienneet, että liiketoiminnan aloitusilmoitus olisi pitänyt tehdä erikseen.


Oletimme yrityksen perustamispapereiden jätön riittävän. Liiketoiminnan aloitusilmoitus olisi pitänyt jättää 6 kk kuluessa perustamisesta, joten kun yritimme saada y ja Lvv tunnuksia, niin jouduimme väärentämään päivämääriä viralliseen asiakirjaan.


Kun perustamiskokous oli Kappelin kahvilassa pidetty, niin aloimme järjestellä asioita. Heti yrityksen alussa meillä tulisi olla töitä ja toimipiste, jossa niitä tehdä. Loppuvuoden aikana kiertelimme ympäri Etelä-Suomea etsimässä sopivia toimitiloja. Piirsimme, Helsinki keskuksena, 250 km säteellä ympyrän, jonka sisään etsintä kohdistui.


Kauimmainen paikka oli Lievestuore, jossa kunnanjohtajan pyynnöstä meitä lähti opastamaan perille tarjottavana vapaana olevalle toimipisteelle nuori nainen omalla autollaan. Matkaa oli joitakin kilometrejä pitkin lumisia pikkuteitä. Kun olimme parkkipaikalla lähdössä, niin tyttö sanoi, että pysykäähän perässä, joka meitä vähän huvitti. Ei naurattanut enää kauaa, kun huomasimme opastajan perävalojen katoavan parkkipaikalta kauniissa sivuluisussa ja suuntaavan pienelle paikallistielle, jonka tyttö tietysti tunsi hyvin ja halusi selvästi näyttää etelän hemmoille, kuinka autoa lumella mutkaan viedään. Sain laittaa kaiken osaamiseni ja uskallukseni peliin, että pysyin näköetäisyydellä hänestä. Kun pääsimme perille, niin ihasteltuamme hänen vauhtiaan, hän nauroi ja sanoi ajavansa naisten rallisarjassa ja halunneensa vähän meille näyttää. Kehui kyllä takaisin, että hyvinhän minäkin tuota farkku Opelia toin hänen perässään.


Perillä odotti upea linnamainen rakennus, järven rannalla ja vuokra olisi ollut minimaalinen, mutta lämmityskulut olisi pitänyt maksaa. Kun kyselimme tarkemmin, niin selvisi kyseessä olevan entinen Lievestuoreen sellutehtaan johtajan asunto. Sellutehdas oli mennyt konkurssiin ja toiminta lopetettu muutamaa kuukautta aiemmin 5.syyskuuta. Silloin oli menettänyt työpaikkansa 167 henkilöä. Talo oli saastuneen Lievestuoreen järven rannalla, jota ei tietysti lumen alta voinut nähdä.


Se oli liian suuri ja kaukana kaikesta, joten ei sitä sen enempää mietitty vaan suuntasimme katseen etelämmäksi. Toinen tutustumiskohde oli Tampereella, jossa olisi ollut tarjolla uudehkon omakotitalon alakerta, jossa oli pari-kolme huonetta ja saunatilat. Tiloja vuokrasi eronnut, noin 40-vuotias nainen, joka ilmoitti, että muuten koko alakerta olisi meidän käytössämme, mutta saunatilat olisivat yhteiset. Hän antoi myös ymmärtää vuokraa kysyessämme, että sen voi hoitaa monella tapaa, selänpesijää ja remonttimiestä hän tarvitsee ja pelkän rahan määrää hän ei ilmaissut. Meitä alkoi vihjailut pelottamaan, joten hylkäsimme tämänkin tarjouksen.


Loviisassa oli Rauma-Repolan omistamassa kerrostalossa vanha kauppa lopettanut ja sen tilat vapaina. Paikka oli Valkossa ja vihjeen olin saanut isältäni. Pauli toi avaimen ja kävimme sielläkin tutustumassa, mutta ei sekään ollut sopiva, koska lisäksi olisi pitänyt vuokrata vielä kämpät, jossa asua.


Lopulta Hollolasta löytyi Kinnarin rouvan omistama 4h+keittiö+pesutila/Wc kerrostalokämppä, joka oli toiminut opiskelija-asuntona. Kävimme katsomassa ja se näytti meidän tarkoitukseemme sopivalta ja vuokrakaan ei ollut suuri. Talo oli Hedelmätarhassa kahdeksankerroksisen talon seitsemännessä kerroksessa, Hedelmätarhantie 7. Sinne minä muutin ensiksi ja aloin kalustaa olohuonetta toimistoksi. Jarmo muuttaisi perässä, kun ensimmäinen suunnitteluprojekti käynnistyisi.









Ensimmäinen kauppa


Ensimmäinen asiakkaamme oli Sodankyläläinen haketusurakoitsija Alpo Lintula, jolla oli ideoita, joiden toteuttajaksi eli suunnittelijaksi hän etsi osaavaa tahoa. Minä sain Alpon uskomaan, että pystyn hänen ajatuksensa toteuttamaan toimivaksi koneeksi.


Tein tarjouksen suunnitelmista, joiden piti olla valmiina toukokuun alkuun mennessä. Aikaa ei olisi paljon. Tarjoushinta oli 80.000 mk, josta osa etumaksuna ja loput suunnitelmien valmistuttua. Haketusrummun kuvaa emme tarjonneet, vaan koko rummun valmiina toimittaisimme rahaa vastaan Alpolle.


Sodankylään kaupasta neuvottelemaan menimme Pekkalan Jarmon kanssa yöjunalla Helsinki-Rovaniemi välin, josta vuokra-autolla Sodankylään hotelliin. Alpo oli varannut illaksi meille huoneet Hotelli Sodankylästä, jossa olevassa ravintolassa hänen kanssaan sitten söisimme ja keskustelisimme. Alpo oli paikkakunnalla selvästi merkkimies. Hänet tunsivat ja häntä tervehtivät kaikki. Hän oli isoja veronmaksajia ja kunnanvaltuustossa.


Alpo sanoi minulle, kun meinasin suunnitelmista hänen kanssaan alkaa ravintolasalissa keskustelemaan vasta oluet saatuamme pöytään: ”Sole poka mikhään kiire, syöhmä ja tutustumha ensin. Humalasa ei papehreja tehä. Olen varannu meille kabinetin illaksi. Huomenna hänen kotohnaan papehreja katothan!” Ilta meni hyvin, ruoka oli hyvää ja juotavaa riitti kabinettiin. Monia Alpon tuttujakin kävi kabinetissa häntä morjestamassa ja samalla varmaan hesalaisia ihmettelemässä.


Seuraavaksi aamupäiväksi oli sovittu tulomme hänen kotiinsa. Alpon vaimo oli tehnyt valmiiksi tulokahvit, jotka juotiin leipäjuuston kanssa. Se murennettiin suoraan kahviin ja syötiin lusikalla. En ollut koskaan sitä näin syönyt ja lämpöisenä leipäjuusto oli huippuhyvää narskuen hampaissa.


Alpo kertoi kaikki ideansa, jotka meidän piti sitten suunnitelmiin toteuttaa. Minä skitsailin ja kirjoitin niitä ylös vihkooni. Selventävillä kysymyksillä ja kuvien avulla sain hyvän kuvan Alpon ajatuksista ja kerroin hänelle omia ajatuksiani automatiikasta ja syöttökaukalon jatkeista sekä poistotorven jatkoista sekä koko koneen rakenteesta.


Alpon ideoista monet ovat vieläkin olleet vain siinä yhdessä hakkurissa, jota pidän maailman parhaana suomen olosuhteisiin tehdyistä hakkureista. Siinä oli kaikki kokemus, jonka pohjalta sen teknisiä ratkaisuja pitkänlinjan hakeurakoitsija oli mielessään pohtinut ja ideoinut, mutta joille ei ollut aiemmin ollut suunnitelmien tekijää tarjolla.


Siinä keskusteluissa ymmärsin, että Alpo olisi ollut valtavan idearikas suunnittelija, kun hänelle olisi vain annettu opiskelujen kautta käyttöön työkalut, joilla laittaa ideat paperille. Me oltiin nyt Alpon ideoiden toteuttajia, tämän laitteen tekniset toteutus ratkaisut tein minä, mutta Alpo oli ne ideoinut ja pyytänyt.


Juuri kukaan muu kuin minä ei liene kiinnostunut tietämään mitään hakkureista. Tämä kannattaa kuitenkin lukea ja ymmärtää yleisellä tasolla sillä ajatuksella, että jokainen kone on insinöörien ja käyttäjien kokemusten yhdistelmänä luotu, pitkällisen harkinnan ja monien toteutusmahdollisuuksien lopputulos.


Suunnittelun aikana on mietittävä laitteen toimintaa perustasolla, kuten haketus tässä tapauksessa fyysisenä puun paloitteluna ja palojen siirtona hakeautoon. On myös mietittävä missä ja miten kone toimii, eli työn suorittamisen ja käyttöympäristön sekä olosuhteiden vaatimukset on selvitettävä.


Hakeauton kohdalla näitä huomioon otettavia asioita ovat hakkurin alle valuvat puuroskat ja maa-aines ja hakeauton pääsy hakkurin sille puolelle, jossa on hakkeen purkuputki, kun metsäautotie on umpiperällä. Myös rankakasojen paikka on tiedettävä. Näitä eri vaatimuksia ja ongelmapaikkoja on paljon, joista osa selviää suunnittelijalle vasta kun proto on käytössä. Nyt nämä asiat tulivat kokeneelta hakkurikuskilta.


Koska talvella on lunta niin rankapinot ovat lumikasojen alla, tulee normaalissa hakkurin syöttöpöytä ratkaisussa aina lunta ja maata hakkeen joukkoon, joka tietysti pienentää lämpöarvoa voimalaitokselle. Alpo oli ideoinut nerokkaan ratkaisun, jossa ennen haketusrumpua onkin kaksi erillistä isoa piikkirullaa, jotka pyörivät syöttäen materiaalia haketusrummulle ylemmän noustessa ja puristaessa ja syöttäessä sitä sisään materiaalin paksuuden mukaan säätyen. Tämä vastaa toiminnaltaan vielä perinteistä ratkaisua, mutta varsinainen syöttöpöytä tekee eron. Syöttörullien edessä on syöttöpöytä, mutta hiukan alempana, jottei se jarruta syöttöä, koska välittömästi, kun ylempi puristusrulla nousee, alkaa syöttöpöytä pyöriä takaperin. Kun haketettavat rangat puristusrullien välissä kulkivat haketusrummulle, niin haketus aiheutti latvuksiin voimakasta ravistelua, joka pudotti lumet ja roskat syöttöpöydälle, joka siirsi ne takaperin kulkiessaan tien viereen pientareelle.


Toinen Alpon toive oli saada hake lentämään kauas, jotta terminaalihaketuksessa sillä pystyi tekemään korkeita kasoja, jolloin tilavaatimus pienenisi. Ideoin, että tehdään hakkeen ulosheitto sekä heittosiivellä että ilmavirralla. Rumpuhakkureissa oli silloin pelkästään isot puhaltimet, johon putken ilmavirtaan hake yleensä ruuvilla haketusrummulta siirrettiin. Laikkahakkureissa taas hake heitettiin pyörivältä terältä haketuslaikan kehänopeudella putkeen. Lento jää molemmissa lyhyeksi.


Kun hake johdetaan pelkästään puhaltimen kehittämään ilmavirtaan, niin sen liike-energia putken suuntaan otetaan ilmavirrasta, joka tietysti energian säilymislain mukaan hidastaa ilmavirtausta, joka rajaa siirtokapasiteettia. Jos taas hake heitetään pelkästään ulos putkeen terälaikalla, niin liike-energian saanut hake törmää ohjausputken loputtua lähes seisovaan ilmavirtaan ja menettää liike-energiansa nopeasti. Lento jää lyhyeksi.


Alpo pyysi isoa hakekasaa tekevän ratkaisun ja sen minä teknisesti toteutin laittamalla haketusrummun taakse 45 asteen kulmaan heittosiivillä varustetun ison hakkeen heittolevyn ja haketusrummun molemmin puolin akseleiden päihin rummun mukana pyörivän puhallin siivistön, joka painoi lisäilmaa sivuilta samaan hakeputkeen. Näin hake sai liikeenergian heittosiiveltä ja puhallin tuotti putkeen ilmavirtaa, jossa hake kulki putken läpi ja jatkoi tässä puhallusvirrassa pitkään lentäen korkeaan kasaan.


Kolmas Alpon idea ja toive oli yhdistää kaksi markkinoilla olevaa mobiilihakkurityyppiä. Sivusyöttöinen ja takaa syötettävä. Molemmilla on etunsa. Sivulta syötettävä sopii hyvin kohteisiin, joissa rankakasat ovat pienen tien varressa tiehen nähden poikkisuunnassa. Ongelmaksi tulee se, että auton keula täytyy olla aina määrättyyn suuntaan rankakasan puolen mukaisesti. Se ei sinänsä ole ongelma, mutta ongelmaksi tulee hakeauto, jonka pitää päästä pois tieltä viemään täysi hakekuorma pois ja toisen auton pitää päästä nopeasti hakkurin perään, että kallis kone ei seiso. Perästä syötettävässä versiossa tätä ongelmaa ei ole, koska tiensuuntaista syöttökuljetinta pystyy täyttämään molemmilta puolilta autoa. Ongelmaksi tässä ratkaisussa tulee roskaaminen, eli hakkuri pudottaa puusilppua ja maa-ainesta alleen ja puiden oksista varisee neulasia sekä lehtiä. Muutaman tunnin työn jälkeen on tien puhdistus tehtävä, muuten tien omistajalta tulee noottia. Lisäksi nostomatka rankakasasta tiensuuntaiseksi on pitkä ja vaatii vielä rankakasan pyöräytyksen 90 astetta. Siihen kuluu aikaa, kun kasan oikaisee kuljettimelle.


Alpo halusi hakkurin pyörivän puolelta toiselle, joten sillä pystyi keräämään umpiperätieltä rangat aina niin, että hakeauto oli päätien puolella ja hakkuri kääntyneenä rankakasaan päin. Näin myös kaikki roskat saatiin kuljettimen pyörimissuunnan vaihdolla siirrettyä suoraan metsään.


Vappuun 1986 mennessä oli kokonaisuuden ideointi, tiedonkeruu komponenteista ja käytettävästä alusta-autosta ja nosturista saatu tehtyä ja valmiit suunnitelmat olivat lujuuslaskuineen kahdessa mapissa toimitettavissa Alpolle. Emme kuitenkaan uskaltaneet niitä hänelle lähettää ennen kuin rahat olisivat siirtyneet ja hän halusi ne ensin nähdä, joten laitoimme mapit kirjattuna Sodankylään hänen pankinjohtajalleen määräyksellä, että Alpo voi niitä heidän tiloissaan tutkia, mutta niitä ei saanut luovuttaa ennen kuin maksu olisi suoritettu yhtiömme tilille.


Kaksi päivää Alpo niitä asiantuntijoidensa kanssa pankin tiloissa tutki, jonka jälkeen saimme rahat ja Alpo suunnitelmat. Kun myöhemmin kysyin Alpolta, miten valmistus oli sujunut, niin hän kertoi, että ei ollut mitään ongelmia ja piirustukset olivat olleet virheettömät. Aikamoinen saavutus jo itsessään tussata muoville täysin uusi kone muutamassa kuukaudessa ilman virheen virhettä.


Alpo kuulemma helposti teki tällä koneella 15m korkeita kasoja haketuskentällä ilman erillisiä kuljettimia. Hakkuri oli töissä Sodankylässä huolehtimassa sekä varuskunnan että Sodankylän lämpövoimalaitoksen hakkeen tekemisestä viitisentoista vuotta, jonka jälkeen Alpo kertoi myyneensä sen Viroon. Missähän lienee kone nykyisin on. Alpo oli teettänyt koneesta videon YouTubeen 1987, jossa vilahtaa myös kaksi sinistä piirustusmappia Ideachipin toimittamia piirustuksia 2,5 minuutin kohdilla. Hän kehuu konetta, mutta harmi kun ei mainitse lainkaan sen oikeaa suunnittelijaa.


Alpon kertomia ideoita ja toiveita minä siinä hankkeessa teknisesti toteutin ja kaiken mitoitin ja joka osan suunnittelin ja piirustukset piirsimme yhdessä Pekkalan Jarmon kanssa.


https://www.youtube.com/watch?v=Jr43vb_M8cQ


Tämä Alpon mobiilihakkurin suunnitteleminen oli ensimmäinen Ideachip Oy Insinööritoimiston kauppa. Kauppahinta oli 80.000 mk - suunnittelusta ja siitä ei sen aikaisen lain mukaan maksettu liikevaihtoveroa.


Jos miettii työmäärää, niin se oli käsittämätön saavutus. Projekti toteutettiin käytännössä kolmessa kuukaudessa ideoinnista valmiiksi kuviksi ja osaluetteloiksi käsin tusseilla muoville piirtäen ilman mitään tietokoneita ja 3D ohjelmia, kun suunniteltujen osien paino oli yli 20 tonnia. Minä tein ideoinnin, pääsuunnittelun, lujuuslaskennat sekä tasapainotuslaskelmat. Ison 900 mm halkaisijaisen rummun, joka oli tehty ontoksi ja niin kevyeksi kuin mahdollista, pyöriessä lähes 1000rpm, oli käsin tasapainon laskemisessa pelkästään jo iso työ.


Kaksi kuukautta meni puhtaasti piirtämiseen ja silloin ei öisin nukuttu koskaan 4 h pidempään. Käytännössä torkahdimme ja nousimme uudelleen laudan ääreen. Silloin tajusin sen, että ihminen voi saada aikaan vaikka mitä, kun vaan keskittyy, miettii ja tekee. Siitä turneesta myöhemmin useasti Pekkalan Jarmon kanssa keskustelimme ja Jarmo piti sitä suurimpana saavutuksena ja työnään koskaan. Se opetti molempia jatkuvan tekemisen tärkeydestä, keskittymisestä vain työhön ja kaiken muun ulos sulkemiseen sen ajaksi.


Valmista oli Vappuaattona 1986, jolloin jo puolen päivän aikaan haettiin koppa kaljaa ja kaksi pulloa kossua Alkosta ja pitkän kuivan ajan jälkeen vietimme kostean Vapun, jossa aamuyöstä oli sitten mukana myös naisia. Toinen nainen oli lopulta niin humalassa, että kaatuili. Jarmo lähetti hänet taksilla kotiin, mutta toinen jäi yöksi minun luokseni. Illalla naisen kanssa jutellessa selvisi, että isoisämme olivat saman kylän miehiä ja myöhemmin kun tämä nainen oli isoisältään kysynyt, tunsiko hän Jonnisia, niin hän oli vahvistanut, että saman pienen kylän miehiä olivat. Suikan kylästä on kysymys Sortavalan maalaiskunnassa.


Juttelin usein hänen kanssaan puhelimessa ja tapasimmekin, mutta suhde ei jatkunut. Kortti jostakin näiden kahden naisen yhteisiltä reissuista ulkomailta taisi muutaman kerran tulla. Niissä oli yleensä puolialastomia naisia ottamassa vierekkäin aurinkoa, pyllykuvia – tuntemattomista naisista.









Hyppykepit


Alku oli aika vaikeaa ensimmäisen projektin jälkeen. Yritimme kehittää kaikenlaista. Teimme jopa 100kpl hyppykeppejä ja kävimme näytekappaleen kanssa esittelemässä sitä Keskon ostoryhmälle Helsingissä. Siellä selvisi, että kuluttajamarkkinoille pääsy on ilman isoja rahoja vaikeaa. Keskon maksuaika olisi ollut 3kk siitä, kun tavara on myyty heidän hyllystään. Asiakashinta, eli ovh hinta olisi kolme kerta meidän hintamme heille. Meidän olisi ensin pitänyt rahoittaa 300.000 mk:n tv mainoskampanja ja kun kepeille myönnettävä 6kk myyntiaika olisi ohi, niin joutuisimme ottamaan myymättömät takaisin.


Lisäksi ensimmäisestä protosarjasta tuli raskas. Hienon näköinen valkoinen keppi, punaisilla raidoilla ja mustilla kädensijoilla sekä astinlaudoilla oli Keskon toimiston pöydällä, kun neuvottelija nainen yritti nostaa sen ylös, mutta se ei yhdellä suoralla kädellä onnistunutkaan. Hän kysyi mikä on myynnin kohderyhmä ja kun kerroimme sen olevan 7–12-vuotiaat, niin rouva sanoi, että kyllä kohderyhmän keppi pitäisi jaksaa nostaa.


Eipähän meillä ollut köyhinä mitään mahdollisuutta lähteä tuollaisilla ehdoilla mukaan, joten lähdimme kohteliaasti keppimme kanssa pois.









Kattoteline


Suunnittelin myös uudentyyppisen kattotelineen, jonka tarpeen havaitsin aktiivisena laskettelijana. Messilän parkkipaikalle oli saapunut uusimpiin neonvärisiin asuihin pukeutunut nelihenkinen perhe uudella kuraisella mersulla, kattopoksi katolla. He olivat tulossa keväthangille laskettelemaan, sukset ja sauvat olivat kattopoksissa. Isä joutui nousemaan varpailleen ja nojaamaan auton kylkeen saadakseen sukset poksista ulos. Kun sukset olivat maassa, oli kaverin neonvihreä asu enemmänkin ruskean vihreä. Silloin minulla välähti, että suunnittelen kattopoksin alle uudentyyppisen kattotelineen. Siinä olisi molemmin puolin päissä tartuntakahvat, joilla liikkuvat kiskot lukitaan paikalleen kahvat alas painamalla ja kiskot aukeavat lukkotappia painamalla ja samanaikaisesti kahvaa ylös nostamalla.


Kun kiskojen lukitus on avattu, niin kahvoista vetäen koko kattokisko pari liukuu poksin kanssa ulos auton päältä. Sen voisi avata kumpaan suuntaan hyvänsä. Painopisteen tasapainokohdassa kiskot kääntyvät alas ja kaasujousien jarruttaessa ja avustamana poksin saa laskettua kevyesti auton kylkeä vasten ja avattua siinä. Kaikki tavarat ovat silloin oikealla korkeudella ja ne saa helposti itseään likaamatta ulos. Tein kattotuolista toimivan alumiinisen prototyypinkin, mutta siihen se sitten silloin jäikin.


Vieläkään lähes neljänkymmenen vuoden jälkeen ei kukaan ole tehnyt auton sivulle laskeutuvia kattotuoleja, edelleen kurottelemme tavaroita korkealta reunojen takaa - kaikkea en ole ehtinyt itse tehdä valmiiksi asti.









Saksinosturikauppias


Aikoinaan minut Algollille palkannut Lehdon Matti oli perustanut yhtiökumppaninsa kanssa Konetehdas Matti lehto Oy:n vuoden 1986 lopussa. Hän esitti, että voisin myydä myös saksilavoja, joita he valmistivat ja minulla ei silloin vielä ollut vuonna 1987 muuta tuotetta kuin Jenzin hakkurit, niin aloin mainostaa myös nostolavoja ja yhden myinkin Anjalankosken palokunnalle. kaupan olin tehnyt toimitettuna heille Anjalankoskelle, käyttö- huolto-opastus annettuna.


En ollut koskaan mitään saksinosturia käyttänyt, joten ennen toimitusta luin koneen manuaalit kotona huolellisesti läpi. Laite oli raskas, kun sen Keravalta tehtaan pihasta Subarullani hain. Yhtään ylinopeutta ei laitteen kanssa voinut ajaa, se lähti heti viemään autoa. Epäilen aisapainon olleen liian suuri Subarulle, vaikka vetokyky riitti hyvin. Laki sanoi, että nelivetoautolla sai vetää kaksi kertaa oman painonsa, joka oli kyllä käytännössä liikaa.


Kun saavuin Anjalankoskelle, niin parkkeerasin nostolavan paloaseman eteen asvaltille ja irrotin sen autostani. Sisältä löytyi palomies, joka vihelsi muutkin palomiehet saamaan käyttökoulutuksen. Kun koko porukka oli paikalla, niin kiersin ensin laitteen ympäri ja esittelin huoltokohteet, eli rasvauspisteet ja kohdat. joita pitäisi seurata mahdollisten vaurioiden takia, kuin lentokoneiden A-tarkastuksessa tehdään. Kun ne oli saatu selvitettyä, niin manuaalin lukeneena muistin, miten jalat levitetään ja varmistetaan niiden alle tarvittaessa laitettavilla levyillä uppoamisen estämiseksi.


Nostin suojalaidat ylös ja kysyin ketkä haluavat tulla mukaan ihastelemaan maisemia, 500 kg oli maksimi nostokyky, eli sen mukaan äijiä kyytiin. Viisi riskiä palomiestä tuli lavalle ja aloin noston. Lava nousi hienosti ylös seitsemän metrin korkeuteen. Kaksi palomiehistä otti reunasta kiinni ja alkoi heijata lavaa puolelta toiselle. Ilmoitin sen olevan kiellettyä. Toinen kysyi saako ylös asentaa vesitykin, johon vastasin sen riippuvan tykin suihkun aiheuttamasta vastavoimasta, johon valmistustehdas antaa kyllä pyydettäessä vastauksen. Kyseessä oli nostoväline, jolle sallitaan vain rajoitetusti sivuttaisvoimia.


Se oli minullekin ensimmäinen nouseminen saksilavan kyydissä ja hirvitti palomiesten heilutus aika lailla. Onneksi tukijalat olivat asvaltin päällä. Tämä oli ainoa nostolava, jonka Ideachip Oy Insinööritoimisto myi. Konetehdas teki meille kaikki AS 24 ja AS 23D aumasekoittajat alihankintana prototyypin jälkeen. Tehdas lopetti toimintansa vuonna 2009.









Jenzin edustus


Kun saimme kuulla, että Algol oli ajanut alas koko hakkurituoteryhmän, niin otimme yhteyttä Malkamäen Jormaan, eli entiseen esimieheeni Algollilla, joka oli siirtynyt pohjanmaalle uusiin tehtäviin. Tarjosimme Jormalle ostettavaksi osakkuutta yrityksestä ja tehtäväksi keskustella meille Jenziltä Suomen edustus, koska Jorma tunsi Jenzin vanhat omistajat ja vetäjät, jotka puhuivat vain saksaa.


Jorma soitteli muutaman puhelun, jonka aikana selvisi, että he ilomielin ottavat meidät edustajakseen ja sovimme asian näin kirjeenvaihdolla. Aloimme mainostaa Jenzin hakkureita alan lehdissä ja ensimmäisen hakkurin möin Orimattilaan kirjanpitotoimistolle, jonka tytäryhtiö hoiti entisen suksitehtaan kiinteistöä, ja he tarvitsivat hakkurin lämpövoimalaitokseen hakettamaan myymättömiä puusuksia, joita oli usean sadan neliön korkea teollisuushalli täynnä.


Silloin meillä ei ollut yrityksessä nimettyä toimitusjohtajaa vain hallituksen puheenjohtaja ja jäsen. Minä olin puheenjohtaja, mutta tämän kaupan jälkeen nimitimme minut toimitusjohtajaksi, koska ei ollut kovinkaan uskottavaa, kun käyntikortissani luki hallituksen puheenjohtaja. Hakkuri oli ainakin 2020 vielä paikallaan hallin sivulla ulkona, kun siitä ajoin. Näytti vieläkin aivan toimivalta laitteelta.


Koskaan emme päässeet merkittäviin uusien hakkureiden myynteihin, mutta kulutus- ja varaosakauppa kävi Jenzin osalta hyvin. Koska totesimme markkinat melkein heti kuolleiksi, niin päätin keskittyä uuteen tekniikkaan, eli kehittämään teollisen mittakaavan kompostointia, jossa ensimmäinen tarvittava kone olisi järeä murskain, jolla kaikki orgaaninen aines saataisiin murskattua kompostointiin sopivaksi. Kokemus hakkureista oli hyvä pohja, koska syöttölaitteet ja perusrakenne oli rumpumurskissa sama kuin hakkureissa. Jenzillä oli vain traktorikäyttöinen pieni murskain, joka ei riittäisi urakointikäyttöön suomessa. Tarvitsisimme ison murskan, mutta kokemusta piti saada ensin pienemmästä.


Kysyin Jenziltä heidän mahdollisuudestaan tehdä omalla moottorilla varustettu murskain ja aluksi heidän mielipiteensä oli se, ettei sille olisi mitään tarvetta ja seuraavaksi se, että voivat kyllä tehdä, mutta markkinat he näkevät vain pitkien etäisyyksien Suomessa ei keskieuroopassa.


Suurin laite, jonka he pystyisivät omalla 120hv Perkins moottorilla tekemään oli AZ30-80, eli 30 cm korkealla ja 80 cm leveällä suuaukolla varustettu pyöräkuormaajalla lastattava kone. Pidin sitä aivan liian pienenä, mutta jostakinhan sitä on aloitettava.









Pekkalan vaatimus


Kun Pekkalan Jarmon kanssa keskustelin syksyllä 1986 murskaimen hankinnasta ja sitä varten tarvittavasta 360.000 mk lainasta, niin vastaus oli tyly. EI! Hän oli selvitellyt asiaa ja tullut siihen tulokseen, että hän 50 % osakkuudella ja hallituksen jäsenenä voi hakea yrityksen selvitystilaan ja sen hän aikoo myös tehdä heti viikonlopun jälkeen maanantai aamuna, jos en osta hänen osakkeitaan pois.


Hän oli laskenut niille hinnan sen perusteella, mitä omasta mielestään oli yritykseen työpanosta sijoittanut ja kuinka paljon häneltä oli jäänyt palkkatuloja saamatta. Se summa oli rahattomalle yritykselle ja yrittäjälle paljon. Kumpikaan ei ollut palkkoja nostellut, autoetu ja ruokaetu olivat olleet ainoat tulot koko alkuvuoden. Viisikymmentäkuusituhatta markkaa ja aikaa vain perjantai illasta maanantai aamuun kerätä raha jostakin. Minulla ei täydellisenä tyhjätaskuna ollut muuta mahdollisuutta kuin soittaa perjantai illalla Paulille ja kysyä löytyykö häneltä sellaista rahaa mistään viikonloppuna irrottaa.


Pauli lupasi soittaa lauantai aamulla pankinjohtajalleen, vaikka ei ollutkaan työpäivä ja kysyä olisiko mahdollista purkaa hänen määräaikainen pankkitalletuksensa. Siitä menisi sakkomaksut, mutta onnistuisiko sen purkaa viikonloppuna ja saada rahat käyttöön. Pauli soitti minulle lauantaina ennen puoltapäivää ja ilmoitti, että voin tulla hakemaan pankkivekselin häneltä. Hyppäsin autooni ja aika vauhdikkaasti olin Valkossa Paulin luona, jossa juttelimme tilanteesta. Lupasin maksaa lainan pois tai sitten maksaa osittain pois, jos Pauli ottaa osan lunastettavista osakkeista maksuksi.


Lisäksi, koska Paulilla oli samanlainen Mitsubishin Lancer kuin oli työsuhdeautona Pekkalalla, mutta Paulin oli jo useamman vuoden vanha, niin saimme lunastettua vapaaksi jääneen auton, kun loppuvelka siirrettiin Paulille ja Pauli myi vanhan autonsa pois, saaden siitä rahat käteen. Maksoin lopulta Paulille noin puolet lainasta rahalla ja loput siirrettiin sitten osakkeina. Silloinhan niillä osakkeilla ei ollut muuta arvoa kuin luja usko siihen, että tämä homma onnistuu. Ilman Paulia kaikki olisi loppunut siihen. Kun palasin Valkosta sunnuntaina Hollolaan, niin soitin heti Pekkalalle ja pyysin käymään hakemaan rahansa. Tein osakekauppakirjat valmiiksi ja pankkivekseliin panin nimeni ja siirron, heti kun Jarmo pani nimensä kauppakirjaan.

